ดูแลราคาสินค้าตาม วิน-วิน โมเดล จัดคาราวานสินค้าลดราคาดูแลค่าครองชีพประชาชน
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ราคาพลังงานอัตราค่าไฟฟ้าผันแปร และก๊าซหุงต้มที่ปรับตัวสูงขึ้นนั้น เป็นหน้าที่ของกระทรวงพลังงานในการกำกับดูแล ซึ่งการปรับขึ้นราคาพลังงานส่งผลต่อต้นทุนการผลิตสินค้ามีราคาสูงขึ้นด้วย กระทรวงพาณิชย์ เน้นย้ำหน่วยงานที่เกี่ยวข้อง ทั้งกรมการค้าภายใน และพาณิชย์จังหวัดทั่วประเทศเข้าไปกำกับดูแล โดยผู้ประกอบการที่จะขอขึ้นราคาสินค้าจะต้องพิจารณาตามราคาต้นทุนที่สูงขึ้นจริงและไม่สามารถตรึงราคาได้ จึงจะอนุญาตปรับราคาขึ้น ทั้งนี้การตรึงราคาสินค้าสินค้าจะต้องปรับสมดุลให้ทั้งผู้ประกอบการ เกษตรกรและผู้บริโภค สามารถดำเนินธุรกิจและใช้ชีวิตอยู่ได้ ตามหลักวิน-วิน โมเดล อย่างไรก็ตาม ยังมีสินค้าที่มีการปรับลดราคาลงกว่า 240 รายการ อาทิ น้ำมันปาล์ม  ที่มีการปรับลงรอบที่ 4 แล้ว จากขวดละ 67 บาท เป็นขวดละ 51 บาท อีกทั้งกระทรวงพาณิชย์ ได้ดำเนินตามนโยบายภาครัฐ ช่วยเหลือประชาชนที่ได้รับผลกระทบจากค่าครองชีพสูง เช่น โครงการคนละครึ่งเฟส 5 โครงการพาณิชย์ลดราคาช่วยประชาชน และจะมีการเปิดโครงการคาราวานสินค้าลดราคาเร็วๆ นี้ ซึ่งจะนำขบวนสินค้าลดราคากว่าร้อยละ 20  วางขายตามจุดจำหน่ายสินค้าและห้างสรรพสินค้า ทั้งกรุงเทพฯ ปริมาณฑลและต่างจังหวัดทั่วประเทศ